বয়স মাত্র ১৩! মহাকাশ গবেষণায় সাড়া ফেলল ভারতীয় কিশোরী

ওয়েব ডেস্ক: বয়স মাত্র ১৩ বছর, কিন্তু স্বপ্ন আকাশছোঁয়া। তবে শুধু স্বপ্ন দেখা নয়, স্বপ্নকে সত্যি করতে এই বয়সেই সে পাড়ি দিয়েছে সাফল্যের যাত্রাপথে। যে বয়সে বেশিরভাগ শিশু শৈশবের গণ্ডি পার করতে পারে না, সেই বয়সে চেন্নাইয়ের (Chennai) ইনিয়া প্রগতি (Iniya Pragati) সুমেরুতে গিয়ে গবেষণা (Arctic Martian Research) করে ফিরে এল দেশে। সুমেরুর উচ্চতম ডেভন দ্বীপ, যেখানের পরিবেশ অনেকটা মঙ্গল গ্রহের মতোই, সেখানে ভারতের সবচেয়ে কমবয়সী ‘অ্যানালগ অ্যাস্ট্রোনট’ (Youngest Analogue Astronaut Of India) হিসেবে ইতিহাস তৈরি করল এই কিশোরী।

‘মার্স সোসাইটি’র (Mars Society) সহযোগিতায় এক গবেষণা মিশন হিসেবে শুরু হয় ইনিয়ার আর্কটিক অভিযান। সেখানে গিয়ে সে প্রথম জলের নমুনা সংগ্রহ করে। তারপর সেখানে মাইক্রোব খোঁজা থেকে শুরু করে দূরবর্তী অঞ্চলে প্লাস্টিক দূষণ নিয়ে গবেষণা – সবটাই নিজের হাতে করে চেন্নাইয়ের এই বিস্ময়কন্যা।

আরও পড়ুন: কেমন হবে ভারতের নিজস্ব মহাকাশ স্টেশন? জানিয়ে দিল ISRO

তবে এখানেই থেমে থাকতে চায় না ইনিয়া, তাঁর লক্ষ্য চাঁদ, মঙ্গল, শুধু তাই নয় আরও দূরে গিয়ে গভীর মহাকাশ অভিযানে যাওয়ার স্বপ্ন দেখে সে। জানলে অবাক হবেন যে, ইনিয়া এই মহাজাগতিক যাত্রা কোনো ল্যাবরেটরি বা ক্লাসরুমে শুরু করেনি। রাতের আকাশের দিকে তাকিয়ে সেই আকাশে যাওয়ার স্বপ্ন দেখতে শুরু করে সে। পাঁচ বছর বয়সে নক্ষত্রমণ্ডলী দেখে তাঁর মহাকাশে আগ্রহ শুরু হয়।

ইতিমধ্যে রকেট ডিজাইন, প্রপালশন, স্পেস আর্কিটেকচার এবং উন্নত স্কুবা ডাইভিং সহ একাধিক বিষয়ে প্রশিক্ষণ নিয়েছে চেন্নাইয়ের ইনিয়া। তবে শুধু গবেষণা নয়, অল্প বয়সে লেখালেখিতেও বেশ হাত পাকিয়েছে ইনিয়া। ইতিমধ্যে তাঁর লেখা তিনটি বিজ্ঞান বিষয়ক বই বেরিয়েছে। সব মিলিয়ে ভারতের আরও এক বিস্ময়কন্যা যে আগামী দিনে মহাকাশে ইতিহাস লিখতে চলেছে, সেই বিষয়ে কোনও সন্দেহের অবকাশ নেই।